|  |
| --- |
| **[Hankinnan/sopimuksen nimi]**  Tietoturvallisuusvaatimukset |
|  |

Sisällysluettelo

[1 Määritelmät 3](#_Toc127523442)

[2 Tausta, tarkoitus ja soveltamisala 4](#_Toc127523443)

[3 Alihankkijat 4](#_Toc127523444)

[4 Luottamuksellisuus ja salassapito 5](#_Toc127523445)

[5 Turvallisuusselvitykset 6](#_Toc127523446)

[6 Tarkastukset 7](#_Toc127523447)

[7 Raportointi 7](#_Toc127523448)

[8 Liitteet 7](#_Toc127523449)

[Ohje: Näitä vaatimuksia on tarkoitus käyttää osana sellaisia hankintoja, joissa käsitellään salassa pidettäviä, turvallisuusluokiteltuja (TLIV- TLI), henkilötietoja tai palveluiden eheyteen tai saatavuuteen kohdistuu normaalia korkeampia vaatimuksia. Tässä dokumentissa on kuvattu yleiset tietoturvallisuusvaatimukset, joita suositellaan täydentämään hankintaehtotyökalun avulla muodostettavilla osa-aluekohtaisilla tietoturvavaatimuksilla. Muokkaa liite hankintaan soveltuvaksi. Käy läpi ehtojen yhteydessä olevat erilliset ohjeet ja tee tarvittavat muokkaukset niiden mukaisesti.]

# Määritelmät

## Alihankkija tarkoittaa mitä tahansa Palvelun tuottamiseen tai yhteistyöhön muuten osallistuvaa osapuolta, jota Toimittaja käyttää omien velvoitteidensa täyttämiseksi. [Ohje: Käytä tarvittaessa. Tämä määritelmä kattaa myös ne kolmannet osapuolet, jotka eivät suoraan osallistu Palvelun tuottamiseen, mutta joilla on pääsy Palveluun tai Palvelun tietoturvan kannalta keskeisiin kohteisiin (esimerkiksi laitteiston, tai ohjelmiston huolto- ja korjaustehtävät, siivous).]

## Henkilöturvallisuusselvitys tarkoittaa turvallisuusselvityslain (726/2014) mukaista henkilöturvallisuusselvitystä tai sitä vastaavaa, Suomen kansallisen turvallisuusviranomaisen (NSA) kautta hankittua ulkomaan turvallisuusviranomaisen myöntämää henkilöturvallisuustodistusta tai vastaavaa selvitystä.

## Käsittely tarkoittaa tietojen ja asiakirjojen elinkaareen liittyviä toimenpiteitä poistamiseen tai tuhoamiseen asti.

## Palvelu tarkoittaa sitä palvelua ja/tai tuotetta, josta Tilaaja ja Toimittaja ovat sopineet Sopimuksessa. Mitä tässä liitteessä on sovittu Palvelusta, sovelletaan myös Sopimuksessa sovittuun tavarahankintaan.

## Poikkeama tarkoittaa tahallista tai tahatonta haitallista tapahtumaa tai olotilaa, jonka seurauksena Toimittajan vastuulla olevien Tilaajan tietojen eheys, luottamuksellisuus tai sovittu käytettävyystaso on tai saattaa olla vaarantunut

## Salassa pidettävä tieto tarkoittaa kaikkea sellaista Tilaajalla olevaa, Tilaajan Toimittajalle luovuttamaa, Toimittajalla hallussa olevaa, tai Toimittajan Tilaajalle laatimaa tietoa, jonka Tilaaja on määritellyt Salassa pidettäväksi lain viranomaisten toiminnan julkisuudesta (julkisuuslaki, 621/1999) tai muun lainsäädännön perusteella.

Salassa pidettäväksi tiedoksi ei katsota sellaista tietoa:

1. joka on yleisesti saatavilla tai julkista tai jonka sopijapuoli on saanut laillisesti haltuunsa muuten kuin toiselta sopijapuolelta;
2. jonka luovuttamisen ja käyttämisen luovuttaja on nimenomaan hyväksynyt; tai
3. joka pakottavan lain, säädöksen tai tuomioistuimen lainvoimaisen päätöksen tai tuomioistuimen antaman sitovan määräyksen mukaisesti on luovutettavissa olevaa.

## Suojattavat aineistot tarkoittavat tämän määrittelyluvun mukaisia tietoaineistoja, salassa pidettävää tietoa ja turvallisuusluokiteltavia tietoja.

## Tietoaineisto tarkoittaa tähän Palveluun liittyvää Tilaajan asiakirjoista ja muista tiedoista muodostuvaa tietokokonaisuutta.

## Tietojärjestelmä tarkoittaa tietojenkäsittelylaitteista, ohjelmistoista ja muusta tietojenkäsittelystä koostuvaa kokonaisjärjestelyä.

## Tilat tarkoittavat sellaisia Toimittajan tiloja, joissa säilytetään, käytetään tai muutoin käsitellään suojattavia aineistoja.

## Turvallisuusluokiteltu tieto tarkoittaa laki julkisen hallinnon tiedonhallinnasta (tiedonhallintalaki 906/2019) 18 §:ssä ja asiakirjojen turvallisuusluokittelusta valtionhallinnossa annetussa valtioneuvoston asetuksessa (1101/2019, turvallisuusluokitteluasetus) tarkoitettua turvallisuusluokiteltua asiakirjaa sekä tietoa, jotka asiakirjaan merkittyinä olisivat turvallisuusluokiteltavia.

## Yritysturvallisuusselvitys tarkoittaa turvallisuusselvityslain (726/2014) mukaista tai sitä vastaavaa Suomen kansallisen turvallisuusviranomaisen (NSA) kautta hankittua ulkomaan turvallisuusviranomaisen myöntämää vastaavaa selvitystä.

# Tausta, tarkoitus ja soveltamisala

## Tätä liitettä sovelletaan Sopimukseen sekä kaikkeen yhteistyöhön sopimuksen voimassaolon aikana, elleivät Sopijapuolet erikseen toisin sovi.

## Tässä liitteessä sovitaan turvallisuusjärjestelyistä, joita Toimittaja noudattaa käsitellessään Tilaajan tietoaineistoja, salassa pidettävää tietoa tai turvallisuusluokiteltavia tietoja.

## Sopijapuolet tiedostavat, että palvelussa voidaan käsitellä tietoa, joka on lain mukaan pidettävä salassa. Tällä liitteellä Sopijapuolet pyrkivät varmistamaan, että Salassa pidettävät tiedot pysyvät salassa.

## Liite on voimassa, kunnes Sopimus on päättynyt. Salassapitovelvollisuus jatkuu myös Sopimuksen päättymisen jälkeen.

## Toimittaja on velvollinen ilmoittamaan Tilaajalle, jos Toimittajan on noudatettava Sopimuksen mukaisessa toiminnassaan muuta kuin Suomen tai Euroopan unionin lainsäädäntöä, joka voi muodostaa ristiriidan tämän sopimuksen ehtojen kanssa.

## Tarkemmat osa-aluekohtaiset tietoturvallisuusvaatimukset on määritelty tarvittaessa erillisissä hallinnollisen turvallisuuden, fyysisen turvallisuuden, teknisen turvallisuuden, varautumisen ja jatkuvuuden hallinnan liitteissä sekä tietosuojan liitteissä.

# Alihankkijat

## Ellei Toimittajan käyttämiä alihankkijoita ole ilmoitettu Sopimuksessa, Toimittajan tulee hyväksyttää alihankkijat kirjallisesti Tilaajalla.

## Toimittaja vastaa siitä, että sen alihankkijat toimivat tämän liitteen mukaisesti.

## Mitä tässä liitteessä on sovittu Toimittajasta ja Toimittajan henkilöistä ja tiloista, sovelletaan myös palvelun tuottamiseen osallistuvaan alihankkijaan ja alihankkijan henkilöihin ja tiloihin.

## Tilaajalla on oikeus katselmoida Toimittajan Alihankkijoidensa kanssa tekemät turvallisuutta koskevat sopimukset siltä osin kuin ne koskevat Suojattavia aineistoja tai pääsyä Tiloihin.

# Luottamuksellisuus ja salassapito

## Toimittaja käsittelee Suojattavia aineistoja niin, että ulkopuoliset eivät pääse niihin käsiksi.

## Toimittaja käsittelee Suojattavia aineistoja ainoastaan palvelun tuottamisen edellyttämässä laajuudessa.

## Toimittaja saa luovuttaa tai antaa pääsyn Tilaajan Suojattaviin aineistoihin vain niille henkilöille, jotka tarvitsevat näitä tietoja Sopimuksen mukaisen Palvelun tuottamiseen liittyvissä työtehtävissään.

## Toimittaja vastaa siitä, että suojattavia tietoja saa oikeuden käsitellä vain Toimittajan henkilöstöön kuuluvat henkilöt jotka:

1. ovat allekirjoittaneet työsopimukseen liittyvän tai toimeksiantokohtaisen salassapitositoumuksen,
2. [Ohje: käytä tarvittaessa: joista on voimassa oleva, Tilaajan hakema henkilöturvallisuusselvitys ja Tilaaja on hyväksynyt henkilön] ja
3. jotka ovat hyväksytysti suorittaneet [Ohje valitse: Tilaajan/Toimittajan] järjestämän tietoaineiston käsittelykoulutuksen.

## [Ohje: Käytä tarvittaessa: Toimittajalla tulee olla Palvelun tuottamiseen hyväksytystä henkilöstöstä ajan tasalla oleva luettelo, joka sisältää merkinnät siitä, että Tilaaja on määräaikaisesti hyväksynyt kyseisen henkilön Palvelun tuottamiseen, korkeimman turvallisuusluokitellun tiedon käsittelyoikeuden sekä henkilöllä voimassa olevan vaitiolositoumuksen.]

## [Ohje: Käytä tarvittaessa: Toimittajan tulee ilmoittaa Tilaajalle (6) kuusi kuukautta ennen tai viipymättä tiedon saatuaan, kun palveluun hyväksytyn henkilön määräaikaisuus tai työsuhde päättyy].

## Toimittaja ohjaa kolmannen osapuolen esittämät tietopyynnöt Tilaajalle.

## Tilaajan Toimittajalle mahdollisesti myöntämä oikeus käyttää Sopimuksen mukaista toimitusta referenssinä ei vapauta Toimittajaa sovituista salassapitovelvoitteista.

## [Ohje: Käytä tarvittaessa jompaakumpaa seuraavista vaihtoehdoista: Toimittaja ei saa käyttää Sopimusta referenssinä ilman Tilaajan kirjallista lupaa. tai Toimittajan tulee hyväksyttää referenssikuvaus Tilaajalla.]

## Tilaajalla on oikeus kieltää Toimittajan, alihankkijan tai työntekijän osallistuminen Palvelun tuottamiseen, mikäli Tilaaja perustellusta syystä katsoo, että Toimittajan, Alihankkijan tai työntekijän osallistumista ei voida hyväksyä.

## Tilaajalla on oikeus irtisanoa tämä sopimus ja Pääsopimus päättymään välittömästi, mikäli Tilaajalla on tehdyn yritysturvallisuusselvityksen tai muun tiedon perusteella syytä epäillä Toimittajan taikka sen johtohenkilön tai edustus-, päätös- tai valvontavaltaa käyttävien henkilöiden toimivan tavalla, joka voi vahingoittaa valtion turvallisuutta, maanpuolustusta, Suomen kansainvälisiä suhteita, yleistä turvallisuutta tai muuta niihin verrattavaa yleistä etua taikka erittäin merkittävää yksityistä taloudellista etua taikka edellä tarkoitettujen etujen suojaamiseksi toteutettavia turvallisuusjärjestelyjä.

# Turvallisuusselvitykset

## Yritysturvallisuusselvitykset

## Tilaaja on tarvittaessa oikeus edellyttää yritysturvallisuusselvityksen laatimista Toimittajasta tai sen alihankkijasta.

## Yritysturvallisuusselvitysten hakemisesta ja niistä aiheutuvista kustannuksista vastaa Toimittaja.

## Mikäli Toimittaja tai alihankkija käsittelevät suojattavia aineistoja Suomen rajojen ulkopuolella, tulee turvallisuusselvityslain edellytysten täyttyessä hankkia sen kotimaan kansallisen turvallisuusviranomaisen (National Security Authority, NSA) myöntämä yritysturvallisuusselvitystodistus (Facility Security Clearance, FSC).

## Tilaajalla on oikeus kieltää Toimittajan tai alihankkijan osallistuminen Palvelun tuottamiseen.

## Henkilöturvallisuusselvitykset

## Tilaajalla on tarvittaessa oikeus vaatia henkilöturvallisuusselvityksen tekemistä Toimittajan palveluun osallistuvista henkilöistä. Toimittaja hankkii turvallisuusselvityksen kohteena olevan henkilön suostumuksen selvitykseen.

## Henkilöturvallisuusselvitysten hakemisesta ja niistä aiheutuvista kustannuksista vastaa Tilaaja.

## Toimittaja hankkii suojattavien aineistojen käsittelyyn osallistuvasta ulkomaan kansalaisesta kotimaan viranomaisen myöntämän henkilöturvallisuustodistuksen (Personal Security Clearance Certificate, PSC) tai Tilaajan tasoltaan vastaavaksi hyväksymän ulkomaisen turvallisuusselvityksen.

## Tapauskohtaisesti Tilaaja voi myös hyväksyä riittäväksi arvioidun muun vastaavan todistuksen Toimittajan henkilöiden luotettavuudesta ja nuhteettomuudesta sekä kyvystä käsitellä salassa pidettävää tietoa.

# Tarkastukset

## Tilaajalla on tarkastusoikeus Toimittajan turvallisuusjärjestelyihin.

## Tilaajalla on tarvittaessa ja lain edellytysten täyttyessä oikeus suorittaa tarkastus viranomaisten tietojärjestelmien ja tietoliikennejärjestelyjen tietoturvallisuuden arvioinnista annetun lain (Laki viranomaisten tietojärjestelmien ja tietoliikennejärjestelyjen tietoturvallisuuden arvioinnista (1406/2011)) mukaisena arviointina.

## Tarkastukset toteutetaan siten, että ne eivät vaaranna Toimittajan tietoturvallisuutta tai Toimittajan salassapitovelvoitteita. Toimittajan tulee järjestää toimintansa siten, että tarkastukset voidaan suorittaa asianmukaisesti.

## Toimittajan tulee korjata tarkastuksessa havaitut puutteet viivytyksettä ja ilman erillistä veloitusta. Olennaiset puutteet, jotka muodostavat ilmeisen uhkan tietoturvallisuudelle, on korjattava heti tai Tilaajan asettamassa aikataulussa.

## [Ohje: Käytä tarvittaessa: Tilaajalla on oikeus luovuttaa tarvittaessa muille julkishallinnon organisaatioille tieto siitä, että tarkastus on suoritettu. Mahdollisesta salassa pidettävien tietojen luovuttamisesta osapuolet sopivat tapauskohtaisesti erikseen.]

# Raportointi

## Toimittaja on velvollinen ilmoittamaan Tilaajalle ilman aiheetonta viivytystä, jos Toimittajan tämän liitteen kannalta keskeisissä toiminnoissa tai henkilöstö-, turvallisuus- tai tietoturvajärjestelyissä tapahtuu muutoksia tai poikkeamia.

## Toimittaja on velvollinen viipymättä ilmoittamaan Tilaajalle, jos (i) Tilaajan suojattavaa aineistoa on paljastunut; (ii) on luultavaa, että sellaista on paljastunut; tai (iii) jos sellaista on yritetty saada; taikka (iv) on ollut ilmeinen riski siitä, että sellaista voitaisiin saada. Toimittajan ilmoitusvelvollisuus koskee myös tietovuotoja, tietomurtoyrityksiä ja muita turvallisuutta vaarantavia tapahtumia tai seikkoja.

## Toimittaja on viipymättä velvollinen ilmoittamaan Tilaajalle, mikäli Toimittajaan kohdistuu Tilaajaa mahdollisesti uhkaavia yhteydenottoja tai uhkatilanteita.

## Toimittajan ilmoituksessa on kuvattava vähintään tapahtunut poikkeama, sen ajankohta, sen todennäköiset seuraamukset sekä suunnitellut ja tehdyt toimenpiteet.

# Liitteet

[Ohje: Poista tarpeettomat liitteet ja numeroi ne uudestaan.]

Liite 1 Ohje tietojen käsittelystä ja säilyttämisestä

Liite 2.1 Hallinnollisen turvallisuuden vaatimukset

Liite 2.2 Fyysisen turvallisuuden vaatimukset

Liite 2.3 Teknisen turvallisuuden vaatimukset

Liite 2.4 Varautumisen ja jatkuvuudenhallinnan vaatimukset

Liite 2.5 Tietoturvallisuuden lisävaatimukset

Liite 3.1 Henkilötietojen käsittelyn ehdot

Liite 3.2 Henkilötietojen käsittelytoimien kuvaus